b'\n_START_ARTICLE_\nCapucine\n_START_PARAGRAPH_\nCapucine (oik. Germaine Lefebvre, 6. tammikuuta 1928 \xe2\x80\x93 17. maaliskuuta 1990) oli ranskalainen n\xc3\xa4yttelij\xc3\xa4 ja malli, joka tunnetaan parhaiten roolistaan Simone Clouseauna elokuvassa Vaaleanpunainen pantteri. _NEWLINE_Germaine Lefebvre syntyi Saint-Rapha\xc3\xablissa, Varissa. H\xc3\xa4nen ollessaan 17-vuotiaana ajamassa vaunuissa Pariisissa, mainoskuvaaja huomasi h\xc3\xa4net. H\xc3\xa4nest\xc3\xa4 tuli pian menestynyt vaatemalli. H\xc3\xa4n ty\xc3\xb6skenteli mm. Christian Diorille. Malliaikanaan h\xc3\xa4n otti uuden nimen Capucine (ranskaa koristekrassille). T\xc3\xa4n\xc3\xa4 aikana h\xc3\xa4n tapasi tulevan n\xc3\xa4yttelij\xc3\xa4tt\xc3\xa4ren Audrey Hepburnin. Molemmat olivat malleina Ranskassa ja heist\xc3\xa4 tuli yst\xc3\xa4v\xc3\xa4t Capucinen el\xc3\xa4m\xc3\xa4n loppuun asti. Hepburn esti monta kertaa Capucinen itsemurhayritykset (he asuivat kummatkin Sveitsiss\xc3\xa4). _NEWLINE_Capucine teki filmidebyyttins\xc3\xa4 vuoden 1949 elokuvassa Rendez-vous de Juillet. Elokuvan kuvauksissa h\xc3\xa4n tapasi Pierre Trabaudin ja he meniv\xc3\xa4t naimisiin seuraavana vuonna. Avioliitto kesti vain kuusi kuukautta eik\xc3\xa4 Capucine mennyt en\xc3\xa4\xc3\xa4 uudestaan naimisiin. Vuonna 1957 elokuvaohjaaja Charles K. Feldman l\xc3\xb6ysi h\xc3\xa4net mallint\xc3\xb6ist\xc3\xa4 New York Cityst\xc3\xa4. Feldman toi h\xc3\xa4net Hollywoodiin oppimaan englantia ja n\xc3\xa4yttelemist\xc3\xa4 ohjaaja Gregory Ratoffin opastuksella. H\xc3\xa4n solmi sopimuksen Columbia Picturesin kanssa ja teki ensimm\xc3\xa4isen englanninkielisen roolinsa elokuvassa Rakkauden unelma vuonna 1960. Capucine teki viel\xc3\xa4 kuusi suurta elokuvaa ennen muuttoaan Sveitsiin. H\xc3\xa4n jatkoi elokuvien tekoa Euroopassa._NEWLINE_Capucine tapasi n\xc3\xa4yttelij\xc3\xa4 William Holdenin 60-luvun keskivaiheilla. Kumpikin oli p\xc3\xa4\xc3\xa4osassa elokuvissa Leijona (1962) ja 7. aamunkoitto (1964). Vaikka Holden oli naimisissa n\xc3\xa4yttelij\xc3\xa4t\xc3\xa4r Brenda Marshallin kanssa, h\xc3\xa4n ja Capucine aloittivat suhteen, joka kesti kaksi vuotta. He pysyiv\xc3\xa4t yst\xc3\xa4vin\xc3\xa4 Holdenin kuolemaan asti vuonna 1981._NEWLINE_Capucine k\xc3\xa4rsi kaksisuuntaisesta mielialah\xc3\xa4iri\xc3\xb6st\xc3\xa4 koko el\xc3\xa4m\xc3\xa4ns\xc3\xa4 ja yritti itsemurhaa useita kertoja. Vuonna 1990 h\xc3\xa4n hypp\xc3\xa4si kuolemaansa kahdeksankerroksisesta talosta 62-vuotiaana Lausannessa, Sveitsiss\xc3\xa4.'